Sekolah Rendah Agama Seksyen 3

Sekolah Rendah Agama (SRA) Seksyen 3 Shah Alam ialah sebuah institusi pendidikan agama Islam bawah seliaan Jabatan Agama Islam Selangor (JAIS) yang terletak di Seksyen 3, Shah Alam, Selangor, Malaysia. Sekolah ini ditubuhkan hasil kesinambungan daripada Sekolah Rendah Agama Seksyen 11 Shah Alam yang mula beroperasi pada tahun 1984.

 Objektif 
SRA Seksyen 3 Shah Alam ditubuhkan bagi:

 Menyediakan pendidikan agama Islam yang sistematik dan berkualiti kepada pelajar sekolah rendah.
 Menyediakan kemudahan pembelajaran agama yang kondusif di kawasan Shah Alam.
 Melahirkan generasi berilmu, beriman, beramal dan berakhlak selaras dengan aspirasi pendidikan Islam negeri Selangor.

 Sejarah penubuhan 

Penubuhan SRA Seksyen 3 bermula apabila murid-murid Seksyen 3 ditempatkan di Sekolah Menengah Tengku Ampuan Jemaah (SAMTTAJ) sebelum sekolah tetap dibina. Ketika itu, hanya dua orang guru berkhidmat iaitu Ustaz Kamaruddin Bin Ngah Basir (Guru Besar) dan Ustaz Munim Bin Hj Mokhtar (Pembantu).

Pada tahun-tahun awal, beberapa surau di Seksyen 3 dan 4 turut digunakan sebagai bilik darjah sementara. Bangunan sekolah rasmi akhirnya siap dibina pada tahun 1991, namun ruang sedia ada masih tidak mencukupi bagi menampung jumlah pelajar yang terus meningkat. Sehubungan itu, kerjasama dengan Masjid Negeri dan surau sekitar turut diadakan.

Bangunan tambahan setingkat yang mengandungi tujuh bilik darjah telah dibina pada Oktober 1994, membolehkan pelajar dipindahkan dari SAMTTAJ ke bangunan tersebut. Pada masa yang sama, sebuah lagi SRA ditubuhkan di Seksyen 19 untuk menampung pelajar dari kawasan perindustrian.

 Pentadbiran 
Sejak penubuhan, sekolah ini telah dipimpin oleh beberapa orang Guru Besar:

 Ustaz Hj Abdul Halim Bin Harun (1984–1994)
 Ustaz Sanusi Bin Sojo (1994–1999)
 Ustaz Mohd Don Bin Raban (1999–2000)
 Ustaz Maskor Bin Hj Jemenin (2000–2007)
 Ustaz Zaidi Bin Mohd Nusran (2007–2010)
 Puan Azlinah Bt Hj Paiman (2010–2013)
 Puan Filzah Bt Mohd Nor (2013–kini)

 Pembangunan Infrastruktur 
Beberapa pembangunan penting telah berlaku sepanjang tempoh operasi sekolah ini:

 2002: Peruntukan RM1.95 juta diluluskan Kerajaan Negeri Selangor untuk membina dua blok bangunan tambahan yang mengandungi 30 bilik darjah, bilik mesyuarat, surau dan kemudahan lain.
 2007: Kerjasama bersama PIBG menyaksikan penambahan Bilik ICT, Bilik Gerakan PIBG, dan penaiktarafan Dewan Al-Falah.
 2011: Peruntukan Lembaga Zakat Selangor digunakan bagi kerja baik pulih dan mengecat bangunan serta menambah tempat wuduk lelaki.
 2023: Perbadanan Wakaf Selangor (PWS) telah menyerahkan sumbangan wakaf tunai sebanyak RM40,000 kepada SRA Seksyen 3 Shah Alam untuk tujuan menaiktaraf dan membaik pulih surau sekolah.

 Peranan Sebagai Pusat Kegiatan Guru (PKG) 
Dengan lokasinya yang strategik di tengah bandaraya Shah Alam, sekolah ini dipilih sebagai Pusat Kegiatan Guru (PKG) Daerah Petaling. Pelbagai kursus, bengkel, seminar dan mesyuarat guru-guru daerah diadakan di sini.

 Projek Perintis IHES 
Pada tahun 2011, Bahagian Pendidikan Islam JAIS memilih sekolah ini sebagai projek perintis Integrated & Holistic Education System (IHES), sebuah model pendidikan bersepadu untuk melahirkan generasi al-Quran. Projek ini dijadikan contoh untuk Sekolah Agama Negeri (SAN) lain di Selangor.

 Rujukan